Bogdan Lobonț

**Bogdan Ionuț Lobonț** (s. 18. tammikuuta 1978 Hunedoara, Romania) on romanialainen jalkapallovalmentaja ja entinen maalivahti. Hän edusti pitkään italialaista AS Romaa ja lukeutui Romanian maajoukkueen vakionimiin. Tammikuusta 2025 hän on toiminut valmentajana Olimpia Satu Maressa Romanian kolmannella sarjatasolla.

Lobonț pelasi Romanian lisäksi Alankomaissa ja Italiassa. Urallaan hän voitti kolme Romanian mestaruutta, yhden Alankomaiden mestaruuden ja kolme Alankomaiden supercupia. Romanian cupin voittoon Lobonț ylsi kerran. Miesten tasolla hän pelasi 301 liigaottelua edustaen kuutta eri seuraa.

EM-kisoissa 2000 hän jäi vielä varamaalivahdiksi, mutta EM-kisoissa 2008 hän pelasi Romanian kaikissa kolmessa ottelussa. Kaikkiaan hän pelasi 86 maaottelua, joista viimeinen oli ystävyysottelu Suomea vastaan vuonna 2018. 

Lobonțin lempinimi on *Pisica* ().

## Ura

### Corvinul ja Rapid
Lobonț aloitti 12-vuotiaana jalkapallon paikallisessa Corvinul Hunedoarassa. Hänen ensimmäinen aikuisten tason ottelu oli kaudella 1995–1996 Divizia B:ssä, kun valmentaja Gabriel Stan käytti häntä ottelussa CSM Cetatea Suceavaa vastaan. Seuraavalla kaudella hän pelasi useammin ja joukkue sijoittui seitsemänneksi.

Vuonna 1997 Rică Răducanu huomasi Lobonțin kyvyt seurattuaan Corvinulin harjoituksia ja suositteli häntä Rapid Bukarestin managerille Mircea Lucesculle. Lobonț teki Divizia A -debyyttinsä 2. elokuuta 1997 nollapelillä CSM Ceahlăul Piatra Neamția vastaan. Ensimmäisellä Rapid-kaudellaan hän oli keväällä 1998 voittamassa Romanian cupia. Lucescu peluutti häntä finaalissa, jossa hän piti nollan voitossa Universitatea Craiovaa vastaan. Seuraavalla kaudella hän pelasi 31 ottelua liigassa, kun seura voitti mestaruuden.

### AFC Ajax
Kauden 1999–2000 puolivälissä Rapid myi Lobonțin Ajaxille kolmella miljoonalla dollarilla. Hän teki debyyttinsä Ajaxissa 26. marraskuuta 2000, kun valmentaja Co Adriaanse vaihtoi hänet kentälle 18. minuutilla Eredivisien vierasottelussa Utrechtia vastaan. Ajax lainasi hänet kaudeksi 2001–2002 Dinamo Bukarestille, jossa valmentajat Cornel Dinu ja Marin Ion peluuttivat häntä 22 liigaottelussa. Hän pelasi 1–2-tappiossa entistä joukkuettansa Rapidia vastaan vuoden 2002 Romanian Cupin finaalissa.

Lobonțista tuli Ajaxin ykkösvahti palattuaan lainalta. Hän pelasi neljä ottelua kaudella 2002–2003 Mestarien liigan lohkovaiheessa Arsenalia, Valenciaa ja Romaa vastaan. Jokainen ottelu päättyi tasapeliin, ja Lobonț päästi vain kolme maalia, mikä auttoi Ajaxia selviytymään puolivälieriin. Puolivälierissä se putosi AC Milanille. Seuraavalla kaudella valmentaja Ronald Koeman peluutti häntä 24 liigaottelussa, kun Ajax voitti mestaruuden. Samalla kaudella hän pelasi kuusi peliä Mestarien liigan lohkovaiheessa pitäen nollapelin ​​Club Bruggea ja Celta Vigoa vastaan, mutta Ajax hävisi muut pelit ja jäi lohkon viimeiselle sijalle. Seuraavan puolentoista vuoden aikana hän pelasi harvoin, mutta esiintyi silti kahdessa ottelussa Mestarien liigan lohkovaiheessa 2004–2005. Lobonțin pelatessa Ajax voitti Maccabi Tel Avivin 3–0 mutta hävisi Bayern Münchenille 0–4.

### Fiorentina ja Dinamo Bukarest

Tammikuussa 2006 Lobonț siirrettiin Ajaxista Italian Serie A -seura Fiorentinaan 1,5 miljoonalla eurolla, koska seura tarvitsi uutta maalivahtia Sébastien Freyn loukkaantumisen takia. Hän teki Serie A -debyyttinsä 29. tammikuuta, kun valmentaja Cesare Prandelli vaihtoi hänet 59. minuutilla Gianluca Bertin tilalle. Hän pelasi säännöllisesti kauden loppuun asti, mutta ei enää seuraavan kauden ensimmäisellä puoliskolla Freyn toipuessa loukkaantumisestaan.

Lobont oli menettänyt paikkansa myös Romanian maajoukkueessa, joten hän teki tammikuussa 2007 yllätyssiirron takaisin Dinamo Bukarestiin. Siirto maksoi ​​750&nbsp;000 euroa, ja Lobonț hyväksyi myös paljon pienemmän palkan ja ansaitsi 545&nbsp;000 euroa vähemmän kuin Fiorentinassa. Valmentaja Mircea Rednic peluutti häntä 14 liigaottelussa kauden 2006–2007 toisella puoliskolla, ja joukkue voitti mestaruuden. Hän pelasi myös molemmissa otteluissa Benficaa vastaan UEFA Cupissa 2006–2007.

### AS Roma

Italian pääsarjassa Serie A:ssa pelaava Roma teki 31. elokuuta 2009 Lobonțin kanssa osaomistussopimuksen ja jakoi pelaajan Dinamon kanssa. Romalla oli optio ostaa hänet kokonaan kauden lopussa 1,5 miljoonan euron korvausta vastaan.

Lobonț pelasi ensimmäisen kerran Roman paidassa 4. lokakuuta Napolia vastaan, kun hän tuli vaihtopenkiltä 23. minuutilla korvaamaan loukkaantuneen Júlio Sérgion. Hänen toinen pelinsä oli 3–0-voitto TsSKA Sofiasta kauden 2009–2010 Eurooppa-liigan lohkovaiheessa. Lobonț aloitti seuraavan kauden pelaamalla Inter Milania vastaan Italian supercupissa, minkä jälkeen hän pelasi Mestarien liigan lohkovaiheessa 2010–2011 kolme ottelua, joissa Roma voitti ja pelasi tasapelin CFR Clujia vastaan sekä hävisi FC Baselille.

Ykkösmaalivahti Maarten Stekelenburgin loukkaantumisen vuoksi Lobonț oli aloittava maalivahti seitsemässä ottelussa kaudella 2011–2012. Italian cupissa 2012–2013 Roma pääsi finaaliin, jossa valmentaja Aurelio Andreazzoli peluutti häntä 0–1-tappioon päättyneessä ottelussa Laziota vastaan.

Lobonț allekirjoitti 1. heinäkuuta 2013 uuden kolmivuotisen sopimuksen Roman kanssa. Hän valui kuitenkin joukkueen arvojärjestyksessä kolmanneksi ja joskus jopa neljänneksi maalivahdiksi. Lobonț ei ollut pelannut Romassa noin neljään vuoteen, mutta hän jatkoi silti vuonna 2016 sopimustaan ​​joukkueen kanssa uudelleen vuoteen 2018, ja hän toimi myös maalivahtivalmentajan apulaisena.

Lobonț ilmoitti kesäkuussa 2018 pelaajauransa päättymisestä.

## Maajoukkueura

Bogdan Lobonț pelasi 86 ottelua kansainvälisellä tasolla Romanian maajoukkueessa ja teki debyyttinsä 2. syyskuuta 1998 Liechtensteinia vastaan EM-karsinnoissa. Myöhemmin hän pelasi samoissa karsinnoissa vielä kolme peliä, kaksi Azerbaidžania vastaan ja yhden Unkaria vastaan. Lobonț torjui jokaisessa ottelussa nollapelin. Valmentaja Emerich Jenei valitsi hänet maajoukkueeseen vuoden 2000 EM-kilpailuihin, mutta tämä ei pelannut siellä otteluakaan.

Lobonț pelasi kolmessa pelissä vuoden 2002 MM-karsinnoissa, minkä jälkeen hän pelasi neljässä ottelussa vuoden 2004 EM-karsintaotteluissa, joissa hän päästi kolme maalia, joista kaksi oli rangaistuspotkuja. Myöhemmin Lobonț vakiinnutti asemansa Romanian avainpelaajana, kun hän pelasi 11 ottelussa vuoden 2006 MM-karsinnoissa ja kymmenessä ottelussa EM-karsinnoissa 2008, joissa hän päästi vain kuusi maalia ja piti neljä nollapeliä, mukaan lukien historiallinen 1–0-kotivoitto Alankomaista. Lopputurnauksessa Lobonț pelasi kaikki kolme lohkovaiheen ottelua. Hän pelasi 0–0-tasapelin MM-finalisti Ranskan kanssa, jota seurasi ylistetty esitys 1–1-tasapelissä maailmanmestari Italian kanssa. Romanian turnaus päättyi 0–2-tappioon Alankomaille.

Lobonț päästi kymmenen maalia pelaamissaan viidessä vuoden 2010 MM-karsinnoissa. Sen jälkeen hän pelasi vain kerran EM-karsinnoissa 2012 ja neljästi vuoden 2014 MM-karsinnoissa, minkä jälkeen hän vetäytyi maajoukkueesta. Lobonțin entisestä joukkuetoverista Cosmin Contrasta tuli 2017 maajoukkueen valmentaja, ja Lobonț pelasi vielä 5. kesäkuuta 2018 viimeisen ottelunsa maajoukkueessa. Hän pääsi kentälle Suomea vastaan pelatussa ystävyysottelussa Ciprian Tătărușanun tilalle viimeisillä minuuteilla.

## Peliuran jälkeen
Bogdan Lobonț aloitti uransa valmentajana tammikuussa 2019 Liga II seura FC Universitatea Clujissa. Ensimmäisellä kaudella seura tuli kolmanneksi ja hävisi nousukarsinnat FC Hermannstadtille yhteismaalein 3–0.

Myöhemmin hän työskenteli Cosmin Contran apuvalmentajana Romanian maajoukkueessa muutaman kuukauden, minkä jälkeen hän toimi AS Roman kykyjenetsijänä. Hän jätti Roman ja siirtyi valmentamaan Romanian alle 20-vuotiaiden joukkuetta noin vuodeksi.

Elokuussa 2023 hänet nimitettiin Rapid Bukarestin maalivahtivalmentajaksi. Kauden 2023–24 lopussa päävalmentajan Cristiano Bergodin eron jälkeen Lobonț valittiin johtamaan joukkuetta kauden viimeisillä kierroksilla, mutta hänen vuoronsa päävalmentajana oli melko epäonnistunut, sillä joukkue hävisi neljä ottelua, sai tasapelin ja voitti viimeisellä kierroksella vain yhden voiton derbyssä FCSB:tä vastaan. Kun Rapidin päävalmentajaksi nimettiin Neil Lennon, jäi Lobonț edelleen seuraan apuvalmentajaksi, mutta huonon alkukauden jälkeen Lennon korvattiin Marius Șumudicălla ja Lobonț jätti seuran. Lobonț liittyi kolmannella sarjatasolla pelaavaan CSM Olimpia Satu Mareen tammikuussa 2025.

## Yksityiselämä
Bogdan Lobonț syntyi 18. tammikuuta 1978 Hunedoarassa, Romaniassa. Hänellä ja entisellä vaimollaan on poika, Andrei, joka pelaa myös jalkapalloa. Hänellä on myös tytär.

Tammikuussa 2024 Lobonț vei poikansa oikeuteen, vaatien häneltä takaisin poikansa ottamia rahoja. Oikeus määräsi rahat palautettavaksi.

## Tilastot
### Seurajoukkue

### Maajoukkue

## Lähteet

## Aiheesta muualla
* Profiili Ajaxin sivuilla 
* Profiili FC Dinamon sivuilla  
* National Football Teams